সংস্কৃত কলেজ ও বিশ্ববিদ্যালয়
লর্ড আমহার্স্ট অবশ্য এ স্মারকলিপিতে তেমন একটা কর্ণপাত করেন নি এবং ১৮২৪ সালের ১লা জানুয়ারি কলকাতার বউবাজার স্ট্রীটে একটি ভাড়া করা বাড়িতে সংস্কৃত কলেজ যাত্রা শুরু করে। প্রারম্ভে শুধু ব্রাহ্মণ ও বৈদ্যদের সংস্কৃত কলেজের ক্লাসে উপস্থিত থাকার অনুমতি দেওয়া হয়। ১৮২৭ সালের ১লা মে প্রথমবারের মতো ইংরেজি ক্লাস, যদিও ঐচ্ছিক ভিত্তিতে, প্রবর্তন করা হয়। বিশিষ্ট শিক্ষাবিদ রামমাণিক্য বিদ্যালঙ্কারের মৃত্যুর পর পণ্ডিত ঈশ্বরচন্দ্র বিদ্যাসাগর ১৮৪৬ সালে সহকারী সচিব হিসেবে দায়িত্বভার গ্রহণ করেন। সচিব রসময় দত্তের অবসরগ্রহণের পর শিক্ষা পরিষদ সংস্কৃত কলেজকে কলকাতা মাদ্রাসার সম মর্যাদা দেয় এবং বিদ্যাসাগরকে প্রথম অধ্যক্ষ নিয়োগ করে।
যোগেশচন্দ্র চৌধুরী আইন কলেজ
১৯৭০ সালে কলকাতায় ব্যারিস্টার ও ভারতের জাতীয়তাবাদী নেতা যোগেশচন্দ্র চৌধুরীর স্মৃতিতে কলেজটি তৈরী করে চৌধুরী ফাউন্ডেশন ট্রাস্ট। ভারতীয় সেনাবাহিনীর প্রধান জয়ন্তনাথ চৌধুরী এবং আইনজীবী, শিক্ষাবিদ রনদেব চৌধুরী কলেজটি প্রতিষ্ঠার ক্ষেত্রে গুরুত্বপূর্ণ অবদান রাখেন। বর্তমানে ৫ বছরের শিক্ষাক্রমে বি.এ এলএল.বি., বি.এ এলএল. বি (অনার্স) ও ২ বছরের শিক্ষাক্রমে এল.এল.এম পড়ানো হয়ে থাকে। ভারতের বার কাউন্সিল দ্বারা এই ডিগ্রী স্বীকৃত।